Moning.
Long wanem as Jisas i wokim ol kainkain mirakel?
Sampela manmeri i tingim olsem, Jisas i wokim ol mirakel bilong soim yumi olsem, Jisas bai stretim sik bilong yumi. Ol i tingim olsem, “Taim Jisas i stap Em i stretim sik bilong ol manmeri, olsem na, Em i ken i stretim sik bilong yumi i bilip.” Ol i tingim olsem, “Sapos yumi bilip strong, orait Jisas bai bekim bilip bilong yumi na stretim sik bilong yumi.” Na sampela manmeri i skruim tingting na ol i tok olsem, “Yumi ken i givim baksait long haus sik na yumi prea tasol na Jisas bai rausim sik bilong yumi.”
Na sori tumas, ol sampela manmeri i bihainim ol dispela kain tingting na ol i kamapim bisnis (wok mani) bilong ol long dispela samting. Ol i save raun long wanwan ples, na sapos yu baim ol long sampela mani, orait ol i ken i prea long yu bai Jisas i stretim sik bilong yu. Na ol planti manmeri bilong ples ol i baim ol. Long wanem, ol i bilip olsem, sapos yumi prea strong long Jisas, orait Em i ken i stretim sik bilong yumi. Ol i tingim olsem, Jisas i wokim ol mirakel bilong soim yumi Em bai wokim mirakel na stretim sik bilong yumi i bilip.
As bilong Jisas i wokim ol kainkain mirakel.
Bilong kisim save long as bilong ol mirakel bilong Jisas, orait yumi mas skelim sampela toktok bilong profet Aisaia. Na yumi holim tingting, tok bilong Aisaia em i tok profet toktok. God i givim na Aisaia i raitim dispela tok long 500 o 600 yia bipo Jisas i kamap long dispela graun. Em olsem na tok God i givim Aisaia i kamap longtaim pinis na bihain Jisas i kamap.
Na Aisaia i mekim wanem kain toktok? Aisaia i tokaut olsem, taim God i kam, ol manmeri ol i ken i lukim ol kainkain samting na ol i ken i save olsem, God i kam pinis. Na Aisaia i tokaut long wanem kain mak i ken i makim God na ol manmeri ol i ken i save olsem God i kamap namel long ol? Orait yumi lukim na skelim Aisaia 35:4-6.
4Tokim ol man bel na tingting bilong ol i no strong olsem, “Yupela i mas sanap strong na i no ken pret. God bai i kam na kisim bek yupela na mekim save tru long ol birua bilong yupela.” 5Orait na ol aipas bai ol i lukluk, na ol iapas bai ol i harim toktok. 6Na ol lek nogut bai ol i kalap olsem ol dia, na ol mauspas bai ol i singaut na amamas. Aisaia 35:4-6.
Aisaia i tok wanem? Em i tok, “Taim God i kam, orait bai yu lukim aipas man i lukluk, na iapas man i harim, na lek nogut man i kalap, na mauspas man i toktok.”
Yu save, God i gat plen bilong Em i stap na Em i bihainim plen bilong Em na Em i kam. Em olsem na Em i no kam wantaim ol tausen tausen ensel na wantaim ol kainkain bilas na ol kainkain nois. Nogat. Em i kam long narapela kain rot.
Em olsem na, God i tokim Aisaia olsem, taim Mi kam, orait ol man bai lukim ol kainkain sain na ol i ken i save olsem, Mi kam. God i no inap kam ples hait. Nogat. God i tokim Aisaia long ol wanwan sain ol manmeri ol i ken i lukim na ol i ken i save olsem, God i kam na i stap namel long ol.
Orait, nau yumi skelim samting ol manmeri i lukim na witnisim long ai bilong ol yet.
Mak 1:29-34, 40-42. Jisas i stretim ol sik manmeri, na Em i rausim spirit nogut.
Mak 2:1-4, 11-12. Jisas i stretim lek bilong lek nogut man na em i kalap.
Mak 7:31-32, 34-35, 37. Jisas i stretim ia bilong iapas man na em i harim, na Jisas i stretim maus bilong mauspas man na em i toktok.
Mak 8:25. Jisas i stretim ai bilong aipas man na em i lukluk.
Yu save? Jisas i wokim ol mirakel bilong soim olsem, Em yet Em i God i kam olsem Aisaia i bin tok. Pikinini Bilong Man Em i God i kam daun long dispela graun na Em i wokim ol mirakel bilong soim olsem, Em yet Em i God i kam olsem Aisaia i bin tok 500 o 600 yia bipo.
Ol manmeri bilong Juda ol i save long ol toktok bilong profet Aisaia. Em olsem na ol mirakel Jisas i wokim em bilong kirapim tingting bilong ol long tok God i bin givim Aisaia. Ol mirakel Jisas i wokim ol i sain bilong makim Jisas, bai ol manmeri ol i ken i save olsem, Jisas Em i God na Em i kam pinis olsem God i tokim Aisaia.
Yumi no ken i paul long as bilong ol mirakel bilong Jisas. Jisas i wokim ol mirakel bilong soim olgeta manmeri Em i God na Em i kam olsem profet Aisaia i bin tok.
Yumi stretim tingting.
Taim yumi bilipim na trastim na bihainim Jisas, orait dispela i no minim olsem, Jisas bai stretim ol sik bilong yumi na yumi kisim ol gutpela gutpela sindaun. Nogat. Na tu, taim yumi bilipim na trastim na bihainim Jisas na yumi kisim sik, orait dispela i no minim olsem yumi sot long bilip. Nogat. Yumi no ken i larim toktok bilong ol sampela manmeri long ples i paulim yumi. Na yumi no ken i baim mani long manmeri i wok bisnis long prea long ol sik manmeri bai Jisas i stretim ol. Nogat. Yumi mas klia olsem, Jisas i wokim ol mirakel bilong soim yumi olsem, Jisas Em i God i kam olsem Aisaia i bin tok.
Jisas i kam bilong mekim wanem?
Pikinini Bilong Man bilong visin bilong Daniel Em i no kam bilong stretim ol sik bilong yumi. Nogat. Em i kam bilong lusim laip bilong Em bilong baim bek laip bilong ol planti manmeri. Laip bilong Jisas yet i olsem pe bilong baim fridom bilong ol planti manmeri bai ol i stap fri long pe bilong sin na dai. Pe bilong sin em i dai, na Jisas Em i dai bilong baimaut pe bilong sin bilong sinmanmeri, bai ol i stap fri long kalabus bilong i dai na ol i no ken i lus long God oltaim oltaim long kalabus hel.
Yumi ken i givim bikpela tok tenkyu long Jisas. Long wanem? Em i no kam bilong stretim ol sik bilong yumi. Nogat. Em i kam bilong lusim laip bilong Em bilong baim bek yumi long pe bilong sin na dai. Na dispela i gutpela i gutpela tumas!
Glenn.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn zho_Hans